København, 7. oktober 2013  
  
VEGA og Live Nation præsenterer

**Talentfuld britisk X Factor-vinder til VEGA**

*Den unge sanger James Arthur vandt sidste år den britiske udgave af X Factor og hitter med singlen ”Impossible”. Hans drøm om et debutalbum er ved at gå i opfyldelse, og den 20. februar kan han opleves live i Lille VEGA.*På under et år gik [James Arthur](http://www.jamesarthurofficial.com/) fra at være en ukendt, ung sanger i en lille nordengelsk by til at være den britiske vinder af X Factor 2012. Med sin gribende, soulede stemme og store talent blev han det nye britiske popstjerneskud og gik hurtigt nummer 1 med singlen “[Impossible](http://www.youtube.com/watch?v=Mhj15W23IjA)”.   
  
25-årige James Arthurs debutalbum udkommer til november, og derefter tager han på en international turné. Den 20. februar 2014 kan James Arthur opleves for første gang i Danmark, når han går på scenen i Lille VEGA.   
  
**Musikken som udvej**  
James Arthur har altid haft musikken som sin store passion og redning i tilværelsen. Arthurs forældre blev skilt, da han var to år, og senere flyttede han til Bahrain med sin mor. Da han kom tilbage til England som fjortenårig, rodede han sig ud i problemer og endte i flere forskellige plejefamilier.

Musikken var altid den naturlige udvej for James Arthur, og han begyndte at skrive sange og spille guitar som ung teenager. Han spillede både solo og i flere bands, som optrådte på lokalområdets pubber, mens han håbede på, at musikken kunne sikre ham en lysere fremtid. En dag foreslog James Arthurs ven ham at deltage i X Factor.

**Nummer 1 med X Factor-vindersingle**  
I X Factor fik James Arthur endelig et stort publikum, og han vandt overlegent den store talentkonkurrence. I starten af 2013 stod James Arthur på scenen foran mere end 10.000 publikummer på X Factors store liveturné.

Efter X Factor gik James Arthurs vindersingle “Impossible” nummer 1 på den britiske hitliste. Nummeret er et cover af Shontelles stærke ballade fra 2010, og singlen blev den hurtigst sælgende i 2012 med mere end en million solgte eksemplarer.

**Debutalbum ude til november**

James Arthurs helt store ønske om at udgive sit eget album er ved at gå i opfyldelse, og den 4. november udkommer den unge brites debutalbum *You’re Nobody ’til Somebody Loves You*, som bl.a. er blevet til i samarbejde med singer/songwriter Labrinth og Graham Stack (JLS, Take That, Westlife). Albummets soulede titelnummer kan allerede nu høres [HER](http://www.youtube.com/watch?v=lHjUuojffds).

**Fakta om koncerten**:

James Arthur (UK)

Torsdag den 20. februar kl. 21.00

Lille VEGA, Enghavevej 40, 1674 København V

Billetpris: 175 kr. + gebyr   
Billetsalget starter fredag den 11. oktober via VEGAs hjemmeside og Billetnet  
[Læs mere og køb billet til koncerten med James Arthur](http://vega.dk/arrangementer/james-arthur-12805.html)  
  
**For yderligere oplysninger kontakt venligst**

Camilla Grausen

Kommunikationsmedarbejder, VEGA

cg@vega.dk